Sveit Hvalseyjarjarlsins bar sigur úr býtum Í gær lauk sveitakeppni Briddsfélags Borgarfjarðar , en spilað var í Logalandi . Er óhætt að segja að spennan hafi verið rafmögnuð fyrir síðustu umferð keppninnar . Þá leiddi sveit Tungnamanna með 248 stig , en jafnar í 2. - 3. voru sveitir Gísla í Mýrdal og Sigurðar í Hraunholtum með 245 stig . Tungnamenn enduðu í yfirsetu og hlutu fyrir hana 12 stig . Guðmundur Hvalseyjajarl tók til sinna ráða með nýjum makker . Sigurður var vant við látinn svo Rúnar Ragnarsson leysti hann af , er skemmst er frá því að segja að sveit Sigurðar skoraði 16 stig á meðan sveit Gísla sem náði 8 stigum . Því fór það svo að Sveit Sigurðar sigraði með 261 stig , en með honum spiluðu Guðmundur í Hvalseyjum , Jón á mjólkurbílnum , Húskarlinn í Deildartungu og Rúnar Ragnarsson sem varaskeifa . Tungnamenn urðu aðrir með 260 stig en þeir voru Jói á Steinum , Kristján í Bakkakoti , Þórhallur á Laugalandi og Brynjólfur í Hlöðutúni . Sveit Gísla í Mýrdal endaði í 3. sæti með 253 stig en með honum spiluðu Ólafur á Brúarhrauni , bræðurnir Unnsteinn og Guðmundur Arasynir og Guðjón Karlsson . Næsta mánudag verður léttur tvímenningur hjá félaginu og aldrei að vita nema vordagskráin verði tilbúin þá . Sunnudaginn 17. mars verður Vesturlandsmótið í tvímenningi svo haldið á Hótel Hamri .